**E L Ő T E R J E S Z T É S**

**Szombathely Megyei Jogú Város Közgyűlésének 2022. december 8-i ülésére**

**Javaslat egyes önkormányzati rendeletekkel kapcsolatos döntések meghozatalára**

**I. Szombathely Megyei Jogú Város Önkormányzata 2023. évi átmeneti gazdálkodásáról szóló rendeletének megalkotása**

Szombathely Megyei Jogú Város Önkormányzata 2023. évi költségvetési rendeletének megalkotására várhatóan a 2023. februári Közgyűlésen kerül majd sor.

Az államháztartásról szóló 2011. évi CXCV. törvény 25. §-ában foglaltak szerint ezen esetben a helyi önkormányzat az átmeneti gazdálkodásáról rendeletet alkot, amelyben szabályozza az átmeneti időszak finanszírozási gyakorlatát.

A jogalkotásról szóló 2010. évi CXXX. törvény 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Ezen átmeneti gazdálkodásról szóló rendelettervezet esetében is elkészítettük a hatásvizsgálatot.

A tervezet társadalmi, gazdasági és költségvetési hatásait a rendelettervezethez fűzött indokolás tartalmazza. Az önkormányzat megemelkedő energia kiadásokkal számol, ennek figyelembevételével a polgármesteri rendelkezés értékhatárának a megemelése indokolttá vált. Környezeti és egészségi következményekkel nem kell számolni. Az adminisztratív terhek nem nőnek. A rendelettervezet megalkotásának szükségességére pedig a fentiekben már utaltunk. A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

**Szombathely Megyei Jogú Város Integrált Településfejlesztési Stratégiájának megújítása**

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012 (XI.8.) Korm. rendelet 7. § előírja, hogy az önkormányzat az integrált településfejlesztési stratégiáját legalább négyévente áttekinti, ellenőrzi, és dönt arról, hogy továbbra is változatlan tartalommal alkalmazza, módosítja vagy újat készít.

A Közgyűlés legutóbb a 312/2018. (XII.10.) Kgy. sz. határozatában döntött a hosszú távú településfejlesztési koncepció és integrált településfejlesztési stratégia megújításáról.

A gazdasági fejlődés eredményei, valamint az elkészült és megvalósítás alatt álló fejlesztések a korábbinál kedvezőbb feltételeket biztosítanak az aktuális kihívások megválaszolására, mindezek értelmében új integrált településfejlesztési stratégia készítése szükséges.

Az integrált településfejlesztési stratégia készítése a jogszabályi kötelezettségből fakadó indokoltságon túl az európai uniós és országos koncepciókhoz való igazodás, ennek révén a mind hatékonyabb forráshoz jutást célzó szempontok miatt is szükséges.

Kérem a Tisztelt Közgyűlést, hogy a rendelet tervezetét és az előterjesztést megtárgyalni, a rendeletet megalkotni, és a határozati javaslatot elfogadni szíveskedjék.

1. **A települési támogatás keretében nyújtott ellátások és a szociális szolgáltatások helyi szabályozásáról szóló 8/2015. (II.27.) önkormányzati rendelet módosításáról**

Az energiaárak, a fogyasztói árak drasztikus emelkedése, az egyre magasabb infláció nagy mértékben növeli a családok kiadásait, amelynek következményeként a családok életszínvonala csökken, egyre több család létfenntartása kerül veszélybe. Az anyagi terhek mérséklése, a családok szociális biztonságának növelése érdekében 2022. október 1. napjától első körben megtörtént a települési támogatások rendszerének felülvizsgálata, az eddigieken túl további támogatási formák (gázártámogatás, villamosenergia támogatás) kerültek bevezetésre.

Fenti intézkedések megvalósulásának, működésének folyamatos figyelemmel kísérése, a beérkezett kérelmek alapján a támogatások jogosultsági feltételrendszerének vizsgálata alapján az indítványozott módosítás lényegesebb elemei az alábbiak szerint foglalhatók össze:

- A jelenlegi szabályozás szerint a villamosenergia támogatás megállapítása 2022. december 31. napjáig történhet, indokolt a támogatás időtartamának 2023. december 31. napjáig történő meghosszabbítása. A villamosenergia támogatás bevezetéséhez az Önkormányzat 2022. évre 50 millió forintot különített el azzal, hogy a támogatás megállapítására a Közgyűlés által megállapított keretösszeg erejéig kerülhet sor. A módosítással jelentkező többletkiadás nem igényel többlet költségvetési forrás biztosítását, mivel a 2022 évre biztosított forrás maradványösszege fedezetet biztosít.

- A gázártámogatás és villamosenergia támogatás minimum havi összegének meghatározása 1.000,- Ft összegben. Amennyiben a módosító rendelet hatálybalépését megelőzően megállapított villamosenergia támogatás havi összege az 1.000 Ft-ot nem éri el, a polgármester a rendelet hatálybalépését követő 15 napon belül a támogatás összegét felülvizsgálja, és a támogatás megállapításának kezdő napjától az összeget 1.000 Ft-ban állapítja meg. A változtatás többlet költségvetési forrást nem igényel, az Önkormányzat a gázártámogatások biztosítására 150 MFt-ot különített el, a villamosenergia támogatás esetében pedig a maradványösszeg biztosítja a fedezetet.

- 2022. november 15. napjáig 1.478 fő kérelmezett rendkívüli települési támogatást önmaguk, vagy családjuk létfenntartási gondjaira, illetve rendkívüli krízishelyzetükre tekintettel. A családok anyagi gondjainak enyhítése, a háztartásokban jelentkező többletkiadásokhoz történő nagyobb segítség nyújtása érdekében javasolt a rendkívüli települési támogatás egy naptári évben kifizethető összegének a jelenlegi 42.750,- Ft összegről 50.000,- Ft összegre történő emelése. A települési támogatás maximális támogatási összegének változása által jelentkező többlet költségvetési forrásigény egzakt módon előre nem jelezhető - mivel a támogatási rendszer természeténél fogva a jogosulti kör, annak pontos szociális helyzete előre nem meghatározható -, a szakmai becslés 10 millió forintos többletköltséget prognosztizál az előterjesztés szerinti intézkedéshez kapcsolódóan.

1. **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosítása**

A nem önkormányzati lakásban lakók bérleti díj támogatása jogosultsági körének és feltételrendszerének lényeges elemeit érintő módosítására 2019-ben és 2020. január 1. napjától is sor került. A módosítással a jogosultsági feltételek között szereplő 1.000,- Ft/m2 havi bérleti díj 1.500,- Ft/m2-re, a havonta adható támogatás maximális összege pedig havi 20.000,- Ft-ról 30.000,- Ft-ra emelkedett.

A módosítások óta eltelt időszakban megfigyelhető, hogy a magántulajdonban lévő lakóingatlanok bérbeadása során a lakhatási költségeknek a családok jövedeleméhez viszonyított aránya megnövekedett, a lakás nagyságára kivetített bérleti díj havi összege megemelkedett. A bérleti díj támogatásra való jogosultság feltételei között szereplő havi 1.500,- Ft/m2 összegű albérleti díj nem fedi le a lakáspiaci kínálat szintjét. A KSH adatai alapján a bérleti díjak nagyságát tekintve, 2022. első félévében a városokban átlagosan 138 ezer Ft, míg Budapesten 183 ezer Ft volt az átlagos árszint. A magántulajdonú lakások vonatkozásában bérleti díjként2022 első felében Budapesten átlagosan 3.300 Ft-ot, a megyei jogú városokban átlagosan 2.300 Ft-ot kellett fizetni négyzetméterenként.

Fentiekre tekintettel javaslom, hogy a bérleti díj támogatás megállapításának feltételrendszerében szereplő 1.500.- Ft/m2 összeg 2.000,- Ft/m2 összegre kerüljön megemelésre. A támogatások jogosultsági feltételének változása által jelentkező többlet költségvetési forrás igény egzakt módon előre nem jelezhető, támogatás megállapítására a költségvetésben meghatározott összeghatárig kerülhet sor.

A helyreállítást igénylő bérlakások bérbeadása 2021. január 1. napjától a lakásügyekkel foglalkozó bizottság hatáskörébe került. A kijelölést követően a leendő bérlőnek a lakás helyreállítását az erre vonatkozó megállapodásban foglalt ütemezés szerint, de legkésőbb a lakás átadásától számított 6 hónapon belül kell elvégeznie. A kezelő folyamatosan ellenőrzi, hogy a kijelölt bérlő a lakás helyreállítását a megállapodásban foglalt ütemezésnek megfelelően végzi és a lakást kizárólag a helyreállításhoz szükséges mértékben használja. A SZOVA NZrt. tájékoztatása szerint az utóbbi időben jellemző szakember hiány, illetve az építési anyagok árainak jelentős emelkedése az esetek egy részében a kivitelezések elhúzódását eredményezte, így a bérlő nem tudta teljesíteni a megállapodásban foglalt határidőt.

Fentiek alapján indokolt a helyreállításra meghatározott 6 hónap időtartam 12 hónapra történő hosszabbítása, továbbá javasolt a jogszabályba foglalni, hogy a Bizottság a kijelölt bérlő egyedi méltányossági kérelme alapján a lakás helyreállításának időtartamát meghosszabbíthatja.

**IV. A helyi adókról szóló 38/2011. (XII.19.) önkormányzati rendelet módosítása**

A helyi adókról szóló 1990. évi C. törvény (a továbbiakban: Htv.) 39/C. § (2) bekezdése alapján az önkormányzat rendeletében adómentességet, adókedvezményt állapíthat meg annak a vállalkozónak, akinek/amelynek a 39. § (1) bekezdés, illetőleg a 39/A. § vagy 39/B. § alapján számított (vállalkozási szintű) adóalapja nem haladja meg a 2,5 millió Ft-ot. Az önkormányzat az adómentességre, adókedvezményre való jogosultság szempontjából 2,5 millió Ft-nál alacsonyabb adóalapösszeget is meghatározhat. Az adómentesség, adókedvezmény terjedelmének, mértékének valamennyi mentességre jogosult vállalkozó számára azonosnak kell lennie.

**Szombathely Megyei Jogú Város Közgyűlése a Htv. felhatalmazása alapján a helyi adókról szóló 38/2011. (XII.19.) önkormányzati rendeletében (a továbbiakban: Ör.) 2015. évtől teljes adómentességet biztosít a 2,5 millió Ft vállalkozási szintű adóalap alatti vállalkozások részére.** A 2021. évi helyi iparűzési adóbevallási adatok alapján a Szombathelyen tevékenységet végző vállalkozások 65%-a mentesül az iparűzési adó fizetése alól. Ez az adóelőny jelentős kedvezmény a kis- és középvállalkozások részére.

**Az Országgyűlés 2022. november 22-én elfogadta az „Egyes adótörvények módosításáról” szóló 2022. évi XLV. törvényt**. A törvénymódosítás érinti a helyi iparűzési adó rendelkezéseket is, melynek értelmében a Htv. 39/A. §-a és 39/B. §-a szerinti egyszerűsített iparűzési adóalap-megállapításra vonatkozó szabályozás módosul 2023. január 1. napjától. A Htv. ezirányú módosítása a jogalkotói szándék szerint átláthatóbbá, könnyebben teljesíthetővé teszi az egyszerűsített iparűzési adóalap-megállapítás alkalmazását.

A 2022. adóévre hatályos helyi adószabályok értelmében külön-külön egyszerűsített iparűzési adóalap-megállapítási szabály és külön eljárási rendelkezés vonatkozik a 8 millió forintot meg nem haladó nettó árbevételű vállalkozóra, az átalányadózó vállalkozóra, a KATA alanyára, a KIVA alanyára. Ez a sokféle, egymást részint átfedő adóalap-megállapítási rendszer nehezíti az áttekinthetőséget, az adóalap-megállapítási módok közötti választás külön mérlegelést igényel.

**A Htv. 39/A. §-ának módosítása szerint valamennyi olyan vállalkozó, akinek az adóévi bevétele – éves szinten számítva, azaz 12 hónapnál rövidebb adóév esetén a működés naptári napjai alapján évesítve – a 25 millió (a személyi jövedelem-adótörvény szerinti átalányadót választó kereskedők esetén a 120 millió) forintot nem haladja meg, jogosulttá válik az iparűzési adóalapja egyszerűsített megállapítására**. A bevétel-alapú differenciálás illeszkedik az adó forgalmi adó jellegéhez, képes jól leírni a vállalkozás méretét, s egyben biztosítja, hogy mindazon vállalkozók, akik jelenleg alkalmazzák az egyszerűsített adóalap-megállapítás valamely fajtáját, élhessenek az új modell biztosította egyszerűbb szabályokkal. A kisvállalkozók egyszerűsített iparűzési adóalapja az adóévi bevételük nagyságától függően sávosan differenciált, (a székhelyük és a telephelyeik fekvése szerinti) önkormányzatonként azonos nagyságú, tételes összeg lehet. Az új szabály három bevételi sávot és ahhoz tartozó tételes adóalapot határoz meg.

Ezen egyszerűsített adóalap-megállapítás választása esetén a Szombathelyen hatályos 2%-os helyi iparűzési adómértékre figyelemmel a 12 millió forint árbevétel alatti kisvállalkozónak évi 50.000,-Ft, a 12-18 millió forint árbevétel közötti kisvállalkozónak évi 120.000,-Ft, a 18-25 millió forint árbevétel közötti kisvállalkozónak évi 170.000,-Ft lesz a tételes összegű helyi iparűzési adója. A 2023. adóévre vonatkozó választást a 2022. adóévi adóbevalláson kell megtenni 2023. május 31-ig. A fenti árbevételi sávok szerinti 2023. adóévi adóelőleget szintén ezen időpontig kell megfizetni. Ha a kisvállalkozó adóévi bevétele az előző adóévben is irányadó bevételi
sávhatárt nem lépi át, az évi egyszeri adó(előleg) fizetésen túlmenően a 2023. adóévről és azt követő adóévekről adóbevallás benyújtási kötelezettsége nem lesz.

**A Htv. módosítása szerinti új rendelkezés azonban általános jelleggel rögzíti, hogy ha a kisvállalkozó a Htv. 39/A. § szerinti új adóalap-megállapítást alkalmazza, akkor a helyi iparűzési adóban adómentességre, adókedvezményre és adócsökkentésre nem jogosult.**

Erre tekintettel **a törvénymódosítás a Htv. önkormányzati adómentességet, adókedvezményt szabályozó 39/C. § (2) bekezdéséből kodifikációs okok miatt hatályon kívül helyezi a „39/A. §” szövegrészt.**

Az Alaptörvény 32. cikk (3) bekezdése szerint „az önkormányzati rendelet más jogszabállyal nem lehet ellentétes”. Ezért indokolt az Ör. adómentességet szabályozó 6. § (1) bekezdésének jogtechnikai módosítása, mely szintén tartalmazta a „39/A. §”-ra történő hivatkozást.

Figyelemmel arra, hogy **a törvénymódosítás alapján Önkormányzatunk nem biztosíthat adómentességet az új adóalap-megállapítási modellt választó vállalkozások részére, a magasabb szintű jogszabályhoz igazodva szintén hatályon kívül kell helyezni az Ör. 6. § (1) bekezdéséből a „39/A. §” szövegrészt.**

Önkormányzatunk 2023. adóévtől sem kívánja megszüntetni a Htv. felhatalmazása alapján szabályozott 2,5 millió Ft vállalkozási szintű adóalap alatti vállalkozások adómentességét. **A rendelettervezet értelmében azon vállalkozások részére, akik nem élnek a fenti egyszerűsített helyi iparűzési adóalap-megállapítás új lehetőségével és az általános szabályok szerint számított vállalkozási szintű adóalapjuk nem éri el a 2,5 millió Ft-ot az Önkormányzat továbbra is adómentességet biztosítana.** Ebben az esetben a helyi iparűzési adóbevallási kötelezettség változatlanul fennáll.

A Magyarország gazdasági stabilitásáról szóló 2011. évi CXCIV. törvény (továbbiakban: Stabilitási tv.) 32. §-a értelmében fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

A rendelettervezetben megfogalmazott jogtechnikai módosítás a magasabb szintű jogszabálynak való megfelelést szolgálja, és az abban bekövetkezett módosítást vezeti át a helyi adórendeletben, ezért a jogszabály kihirdetése és hatálybalépése között nem szükséges 30 napnak eltelnie.

Tekintettel arra, hogy a rendelettervezet jogtechnikai módosítást tartalmaz a gazdasági kamarákról szóló 1999. évi CXXI. törvény 37. § (4) bekezdése szerint előírt kamarai vélemény kikérés végett a Vas Megyei Kereskedelmi és Iparkamarát nem indokolt megkeresni.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a hatásvizsgálati lap és indokolás.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni szíveskedjék.

**V. Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosítása**

Az alábbiakban Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet (a továbbiakban: Vagyonrendelet) egyes szabályainak módosítására teszek javaslatot.

A Vagyonrendelet „Az önkormányzati vagyon értékének és ez alapján a tulajdonosi jog gyakorlójának meghatározása” című fejezete 5. § (1) bekezdés a) pontját javaslom kiegészíteni azzal, hogy önkormányzati vagyon körébe tartozó vagyontárgy értékesítésére és megterhelésére irányuló döntést megelőzően ingatlan forgalmi értéke megállapításánál 2 forgalmi értékbecslés legyen szükséges. Önkormányzatunk ezt a gyakorlatot már több kiírás esetén alkalmazta, és a 2 egymástól független szakvélemény birtokában még inkább megalapozott, befolyástól mentes döntés hozható.

A mezőgazdasági területek haszonbérlet útján történő hasznosítása esetére a Közgyűlés a földhaszonbérleti díjakat kategóriánként határozatban már megállapította, ezért az egyes területek esetében indokolatlan a külön értékbecslés beszerzése. A fentiek alapján a rekreációs célú hasznosításhoz hasonló szabályozásra teszek javaslatot.

Javaslom a Vagyonrendelet 10. § (5) bekezdésének hatályon kívül helyezését, amely előírja, hogy az Önkormányzat tulajdonában lévő közterületeken, illetve azok alatt vagy felett lévő közművek és közcélú távközlési eszközök, egyéb vezetékes létesítmények létesítésével, bővítésével és áthelyezésével kapcsolatos megállapodás megkötése és az ellenérték megállapítása a gazdasági ügyeket ellátó bizottság hatáskörébe tartozik. Az épített környezet alakításáról és védelméről szóló 1997. évi LXXVIII. törvény 54. § (4) bekezdés f) pontja értelmében a közterület többek között a közművek elhelyezésének biztosítására szolgál, és tekintettel arra, hogy az ágazati jogszabályok (pl. a villamos energiáról szóló 2007. évi LXXXVI. törvény, a távhőszolgáltatásról szóló 2005. évi XVIII. törvény) alapján közterületre nem kell vezetékjogot alapítani, sőt a közcélú hálózat közterületen történő elhelyezését a közterület tulajdonosa tűrni köteles, ezért ezen ügyeknek a bizottság általi megtárgyalása nem indokolt.

Az önkormányzattal bérleti szerződéses jogviszonyban álló személyek, szervezetek, vállalkozások működésének segítése érdekében kezdeményezem, hogy a Vagyonrendeletnek „Az önkormányzati vagyon ingyenes és kedvezményes átengedése, követelés elengedése” című fejezete egészüljön ki azzal, hogy veszélyhelyzet idején, legfeljebb annak időtartamára az eset összes körülményeinek mérlegelésével – a Vagyonrendeletben meghatározott feltételek fennállása esetén - a polgármester

- a bérleti díj megfizetése alól mentességet, illetve

- a bérleti díj megfizetése tekintetében, legfeljebb annak 50%-os mértékéig kedvezményt, részletfizetést, halasztott fizetést

biztosíthasson az önkormányzat tulajdonában álló ingatlan bérlőjének.

A kizárólagos vagy többségi önkormányzati tulajdonú gazdasági társaságok ügymenetének gördülékenyebbé tétele érdekében indítványozom, hogy a Vagyonrendelet 19. (1) bekezdés ba) pontja kerüljön hatályon kívül helyezésre, és az olyan szerződés megkötésének jóváhagyása, melyet a társaság saját tagjával, ügyvezetőjével vagy azok közeli hozzátartozójával köt, ne bizottsági, hanem polgármesteri hatáskörben történjen.

A Vagyonrendelet 1. melléklete hatályon kívül helyezésére, és az abban foglalt Versenyeztetési szabályzat rendelkezéseinek a Vagyonrendelet szövegébe illesztésére is javaslatot teszek, tekintettel arra, hogy a jogszabályszerkesztésről szóló 61/2009. (XII. 14.) IRM rendelet 127. §-a alapján jogszabály tervezetében mellékletet akkor kell alkotni, ha a jogszabályban rögzíteni kívánt szabályozási tartalom - annak speciális megjeleníthetősége vagy technikai jellege miatt - nem fejezhető ki átláthatóan a jogszabály tervezetének a szakaszaiban, továbbá a melléklet nem tartalmazhat a jogszabály szakaszaiban meghatározható szabályt.

A fentiek szerinti módosító rendelet az előterjesztés mellékletét képezi. A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Az előterjesztés mellékletét képezi az előzetes hatásvizsgálat és az indokolás.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjen.

**VI. A vásárok és piacok működéséről szóló 34/1995. (X.26.) önkormányzati rendelet módosítása**

Szombathely Megyei Jogú Város Önkormányzata Közgyűlésének a vásárok és piacok működéséről szóló 34/1995. (X.26.) önkormányzati rendelete (a továbbiakban: Rendelet) alapján a Szombathely Városi Vásárcsarnokban helyiségbérleti joggal rendelkező bérlők a helyiségbérletre pályáztatás alapján legfeljebb 5 éves időtartamra jogosultak, mely egy alkalommal további 5 évvel meghosszabbítható.

Azon bérlők esetében, akik a Vásárcsarnok felújítását megelőzően is rendelkeztek helyiségbérleti joggal, a meghosszabbított szerződések alapján biztosított helyiségbérleti jog 2022. december 31. napján lejár. Magyarország Kormánya az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása és kezelése érdekében veszélyhelyzet kihirdetéséről és egyes veszélyhelyzeti szabályokról szóló 424/2022. (X.28.) Korm. rendelettel veszélyhelyzetet rendelt el. Ezen oknál fogva indokolttá vált a bérlők gazdasági helyzetének megkönnyítése érdekében a helyiségbérleti jog további biztosítása. Ezért javaslatot teszek arra, hogy a Magyarország Kormánya által elrendelt veszélyhelyzetre tekintettel a korábbi bérlők helyiségbérleti joga további kettő év időtartamra pályázati eljárás lefolytatása nélkül – erre irányuló kifejezett kérelme esetén, polgármesteri engedéllyel – meghosszabbítható legyen.

A Szombathely Városi Vásárcsarnok 2021. októberi, felújítás utáni nyitását követően szerzett tapasztalati adatok birtokában, a 2023-as költségvetéstervezet elkészítésénél látszik, hogy a nagymértékben megnövekedett üzemeltetési költségek miatt – amit a felújítást követően jelentkező eltérő szabványoknak való megfelelés (különböző karbantartási költségek, eltérő hatósági megfelelések), a piac vásárlóközönségének megújítását célzó, forgalomnövekedést generáló, piac népszerűsítését biztosító szolgáltatások, és a távhő- és villamosenergia árának drasztikus növekedése okoz – elkerülhetetlen a Szombathely Városi Vásárcsarnok asztalbérleti, illetve napi helyjegy díjainak emelése. A Vásárcsarnok felújításának bizonytalan dátuma, majd a munkálatok megkezdésével az ideiglenes időszak megpróbáltatásai miatt 2013 óta nem volt ezen díjtételek esetén áremelkedés. Országos összehasonlítást végezve az árak még az emelést követően is az alacsony díjak közé tartoznának. Az asztalbérleti díjak 7%-os és a napi helyjegy díjainak átlagosan 13,5%-os emelése a Vásárcsarnok költségvetésének bevételi oldalán bruttó 5.207.000,- Ft-tal kompenzálja a kiadási tételek emelkedését. Ezen oknál fogva a Szombathely Városi Vásárcsarnok igazgatójának javaslata alapján 2023. január 1. napjától a díjtételek megállapítását az alábbiak szerint javaslom megállapítani:

* Asztalokon történő értékesítésnél napi helypénz Ft/m2/hó ÁFÁ-val (az esetleges áramhasználat díját nem tartalmazza)

|  |  |  |  |
| --- | --- | --- | --- |
|  | A | jelenlegi ár | új ár |
| 1. | Élelmiszer, virág, tojás | 430 | 495 |
| 2. | Iparcikk | 540 | 620 |
| 3. | Könyv | 430 | 495 |

* Bérelt árusítóhelyek díjtétele Ft/m²/hó ÁFÁ-val (az esetleges áramhasználat díját nem tartalmazza)

|  |  |  |  |
| --- | --- | --- | --- |
|  | A | jelenlegi ár | új ár |
| 1. | Élelmiszer, virág, könyv |  |  |
| 2. | * I. kategória
 | 7 400 | 7 920 |
| 3. | * II. kategória
 | 6 560 | 7 020 |
| 4. | * III. kategória
 | 6 250 | 6 690 |
| 5. | Iparcikk |  |  |
| 6. | * I. kategória
 | 7 400 | 7 920 |
| 7. | * II. kategória és a nyitott elárusítóhelyek
 | 6 560 | 7 020 |

* Egyéb helyhasználati díjak Ft/m²/hó ÁFÁ-val (az esetleges áramhasználat díját nem tartalmazza)

|  |  |  |  |
| --- | --- | --- | --- |
|  | A | jelenlegi ár | új ár |
| 1. | Koszorú |  600 |  700 |
| 2. | Fenyőfa |  650 |  750 |
| 3. | Zsibvásár |  500 |  600 |
| 4.  | Tematikus vásár | 1 000 | 1 000 |
| 5. | Raktárrekesz | 3 530 | 3 530 |

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendeletmódosítás tervezete mellett a tervezethez fűzött előzetes hatásvizsgálat és indokolás.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2022. november 30.**

 **/: Dr. Nemény András :/**

**I.**

**Határozati javaslat**

**……../2022. (XII. 8.) Kgy. sz. határozat**

Szombathely Megyei Jogú Város Közgyűlése felkéri a polgármestert - a jogszabályi kötelezettségből fakadó indokoltságon túl az európai uniós és országos koncepciókhoz való igazodás, ennek révén a mind hatékonyabb forráshoz jutást célzó szempontok miatt - Szombathely Megyei Jogú Város Önkormányzata új Integrált Településfejlesztési Stratégiájának elkészítésére.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea, a Jogi és Képviselői Osztály vezetője

 Stéger Gábor, a Közgazdasági és Adó Osztály vezetője)

**Határidő:** folyamatos

**II.**

**Határozati javaslat**

**……../2022. (XII. 8.) Kgy. sz. határozat**

A Közgyűlés elhatározza, hogy a villamosenergia támogatás bevezetésére az önkormányzat 2022. évi költségvetésében biztosított 50 MFt összeg maradványösszegét a villamosenergia támogatás 2023. évi fedezetére biztosítja.

 **Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea, a Jogi és Képviselői Osztály vezetője

 Stéger Gábor, a Közgazdasági és Adó Osztály vezetője)

 **Határidő:** 2022. évi zárszámadás elfogadása